যে কয়েকটি যুদ্ধ করেছি তার মধ্যে শেরপুর থানা আক্রমণ এবং সূর্য্যদী গণহত্যার প্রতিরোধ যুদ্ধের স্মৃতি এখনো রোমাঞ্চিত করে। বিভিন্ন রণাঙ্গনে লড়াইয়ে তখন আমরা অনেকটা ক্লান্ত। শেরপুর সদরের ফটিয়ামারি এলাকার চরাঞ্চলে তখন আমার কম্পানি নিয়ে অবস্থান করছিলাম। বিশ্বস্ত সূত্রে জানতে পারি, শেরপুরের বদর বাহিনীর কমান্ডার কামারুজ্জামান এবং শান্তি কমিটির সদস্যরা দম্ভোক্তি করে প্রচারণা চালাচ্ছে শহরে মুক্তিবাহিনী একটি গুলিও ছুড়তে পারবে না। এর চ্যালেঞ্জ জানাতে শেরপুর শহরে হানাদার ও তাদের এই দোসরদের অবস্থানে আক্রমণের সিদ্ধান্ত নেই। নবীনগর এলাকার মুক্তিযোদ্ধা দুলাল মিয়া নারী সেজে রিকশায় করে পুরো শহর ঘুরে এসে জানালেন কোথায় আক্রমণ চালালে সুবিধা হবে।